《河浑浑》
元代·黄哲

河浑浑，发昆仑。渡沙碛，经中原。喷薄砥柱排龙门，环嵩绝华熊虎奔。

君不闻汉家博望初寻源，扬旌远涉西塞垣。穷探幽讨事奇绝，云是天津银潢之所接。

葱岭三时积雪消，流沙万派从东决。东州沃壤，徐豫之墟。

怀山襄陵，赤子为鱼。夕没钜野，朝涵孟诸。茫茫下邑皆涂污，民不粒食乡无庐。

桑畦忽变葭苇泽，麦垄尽化鼋鼍居。宫中圣人方旰食，群公夙夜忧旷职。

星郎又乘博望槎，西去盟津求禹迹。始闻古道行千艘，一朝势转才容舠。

奔冲倏忽骇神怪，浅不浮沤深没篙。我上梁山望曹濮，长叹沧桑变陵谷。

万人举锸功莫施，犹拟宣防再兴筑。宣防汉武威，曷若尧无为。

洪波阅九载，端拱垂裳衣。玄圭锡夏后，安得辞胼胝。

龙门一疏凿，亘古功巍巍。巍巍功可成，河水浑复清。

作者简介：（?—1375）元末明初广东番禺人，字庸之。元末，何真据岭南，开府辟士，哲与孙蕡、王佐、赵介、李德并受礼遇，称五先生。朱元璋建吴国，招徕名儒，拜翰林待制。明洪武初出知东阿县，剖决如流，案牍无滞。后判东平，以诖误得罪，得释归。后仍追治，被杀。尝构轩名听雪蓬，学者称雪蓬先生。工诗，有《雪蓬集》。